ทันเกมส์ ภาคบ่าย – บล.ไทยพาณิชย์
บริษัทหลักทรัพย์ ไทยพาณิชย์ สรุปทิศทางและแนวโน้มตลาดบ่ายนี้
27 ส.ค. 2558

สรุปภาวะตลาดภาคเช้า : SET รีบาวด์ต่อ – SET รีบาวด์ได้ต่อ ด้วย Sentiment เชิงบวกของตลาดต่างประเทศ ซึ่งอยู่ในช่วงฟื้นตัวเช่นเดียวกัน รวมถึงปัจจัยในประเทศ ตอบรับปาฐกถาหัวหน้าทีมเศรษฐกิจชุดใหม่ ซึ่งกล่าวว่า เศรษฐกิจไทยยังไม่เข้าขั้นวิกฤต และพร้อมใช้มาตรการกระตุ้นในด้านต่างๆ เพื่อให้กลับมาฟื้นตัว ส่วนตัวเลขส่งออกประจำก.ค. ออกมาตามฟอร์ม คือ หดตัวต่อเนื่อง อย่างไรก็ตามไม่มีนัยต่อ SET ทั้งนี้ SET ปิดตลาดที่ระดับ 1345.30 จุด +25.22 จุด ด้วยมูลค่าซื้อขายที่ระดับ 2.3 หมื่นลบ. กลุ่มหลักพลังงาน และแบงก์หนุนตลาด ปิดบวกกลุ่มละ +2.6% ส่วน ICT ปิดบวก +1.3% ด้านตลาดภูมิภาคฟื้นตัวเด่นเช่นกันเฉลี่ยอยู่ในระดับ 1-2%
กลยุทธ์ที่แนะนำ : ช่วงบ่าย: ลุ้นไปได้ถึง 1346-1350 จุด อย่างไรก็ตามจากสัญญาณเทคนิคในระยะสั้น ทุกช่วงเวลาเป็น Overbought ทั้งหมด ดังนั้นโอกาสอ่อนตัวยังมีอยู่ ซึ่งเราให้ติดตามบริเวณ 1337 จุด หากต่ำกว่าจะเริ่มเป็นสัญญาณลบ กลยุทธ์ การเก็งกำไร ยังเน้นแบ่งขาย และให้เริ่มระวังเมื่อ SET ต่ำกว่า 1337 จุด ด้านหุ้นแนะนำ ยังเน้นกลุ่มที่ได้ประโยชน์จากการบริโภคในประเทศ ตามมาตรการกระตุ้นเศรษฐกิจ ซึ่งเราให้เริ่มหันมามองกลุ่มที่อยู่อาศัย หลังราคาลงมาลึก และเริ่มเห็นการฟื้นตัวในช่วงตลาดภาคเช้า ซึ่งในกลุ่มนี้เราชอบ AP และ SIRI
 